LV Eiropas Savienības Oficiālais Vēstnesis C 76/28

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2008/C 76/06)

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“SCOTTISH FARMED SALMON”

EK Nr.: UK/PGI/105/0141/25.05.2006

ACVN ( ) AĢIN ( X )

Pieprasītais(-ie) grozījums(-i)

Virsraksts(-i) specifikācijā:

Produkta nosaukums Produkta apraksts Ģeogrāfiskais apgabals Izcelsmes apliecinājums Ražošanas metode Saikne Marķējums Valsts prasības

Grozījums(-i):

Apraksts: Lai ļautu bioloģiski audzētos “Scottish Farmed Salmon” lašus iekļaut reģistrētajā AĢIN specifikācijā, produkta apraksta redakcija ir mainīta, iekļaujot tajā norādi par bioloģiski audzētiem lašiem.

Ražošanas metode: Sadaļa par ražošanas metodi ir paplašināta, ietverot tajā datus par bioloģiski audzētiem “Scottish Farmed Salmon” lašiem.

Bioloģiski audzēto “Scottish Farmed Salmon” lašu ražošanas metodei piemēro Padomes Regulas (EK) Nr. 834/2007 (2) noteikumus par bioloģisko ražošanu un jo īpaši tās 15. pantu par ražošanas noteikumiem attiecībā uz akvakultūras dzīvniekiem.

VIENOTS DOKUMENTS

PADOMES REGULA (EK) Nr. 510/2006

“SCOTTISH FARMED SALMON”

EK Nr.: UK/PGI/105/0141/25.05.2006

ACVN ( ) AĢIN ( X )

Šis vienotais dokuments nosaka galvenos produkta specifikācijas elementus informācijas nolūkā.

1. Nosaukums

“Scottish Farmed Salmon”

2. Dalībvalsts vai trešā valsts

Apvienotā Karaliste

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi.

3.2. Produkta, uz kuru attiecas 1. punktā minētais nosaukums, apraksts

Parastajam “Scottish Farmed Salmon” lasim jābūt tipiskam Salmo Salar (Atlantijas laša) sugas eksemplāram. “Scottish Farmed Salmon” lašiem ir regulāra forma. Zivs ķermeņa vēdera daļai sānskatā ir jābūt apaļīgai, un ķermenim jābūt pietiekami muskuļotam, lai tas nesakristu, kad tiek izņemti iekšējie orgāni. “Scottish farmed salmon” laši pēc izskata ir varavīkšņaini sudrabotā krāsā. Mīksto audu krāsas intensitātei jābūt ne mazāk kā 26 pēc Roša skalas.

“Scottish farmed salmon” lašiem ir raksturīga stingra konsistence, ar mīksto audu struktūru, kas var būt šķiedraina vai gluda. Straujās atvēsināšanas dēļ, ko veic tūlīt pēc zivju iegūšanas, “Scottish farmed salmon” lašiem ir raksturīga nemainīga garša un smarža.

Bioloģiski audzētā “Scottish farmed salmon” laša apraksts atbilst iepriekš sniegtajam, izņemot to, ka nav noteikta minimālā mīksto audu krāsas intensitāte pēc Roša skalas.

3.3. Izejvielas (tikai pārstrādātiem produktiem)

—

3.4. Barība (tikai dzīvnieku izcelsmes produktiem)

Lašus baro ar kombinēto barību, kam pamatā ir zivju milti un zivju eļļa, lai nodrošinātu visas vajadzīgās uzturvielas.

Bioloģiski audzētos “Scottish farmed salmon” lašus baro ar kombinēto barību, kuras pamatā ir apstrādāti zivju blakusprodukti, zivju milti un zivju eļļa, kam ilgtspējību apliecinošu sertifikātu ir piešķīrušas tādas organizācijas kā Jūras uzraudzības padome (Marine Stewardship Council (MSC)), un lauksaimnieciskas izcelsmes produkti, kam piešķirts bioloģiskās ražošanas sertifikāts.

3.5. Īpaši ražošanas posmi, kam jānorisinās attiecīgajā ģeogrāfiskajā apgabalā

Ražošanas procesu (kas attiecas gan uz parasto, gan bioloģiski audzēto lasi) var iedalīt trīs stadijās, kuras visas ir jāīsteno norādītajā ģeogrāfiskajā apgabalā. Pirmā stadija ietver zivju audzēšanu no ikriem līdz mazuļu stadijai tikai saldūdens vidē. Mazuļu stadijā zivis pārvieto uz sāļūdens sprostiem vai baseiniem, kas atrodas Skotijas piekrastes ezeros vai līčos, uz laiku no 1 līdz 2 gadiem vai, ja zivis tiek audzētas ar bioloģiskām metodēm, uz laiku no 1 līdz divarpus gadiem. Parastā veidā audzētos lašus baro ar kombinēto barību, kam pamatā ir zivju milti un zivju eļļa, lai nodrošinātu visas vajadzīgās uzturvielas. Bioloģiski audzētos lašus baro ar kombinēto barību, kurai pamatā ir zivju blakusprodukti, zivju milti un zivju eļļa, kam piešķirts ilgtspējību apliecinošs sertifikāts, kopā ar lauksaimnieciskas izcelsmes produktiem, kam piešķirts bioloģisko ražošanu apliecinošs sertifikāts.

Pēdējā stadijā notiek lašu humāna ieguve ar metodēm, kas nodrošina to ātru apdullināšanu un atasiņošanu. Tas nodrošina augstu gaļas kvalitāti un higiēnu. Pēc tam, cik ātri vien iespējams, izņem iekšas un zivis atdzesē līdz saiņošanas temperatūrai 0–2 °C, tad ievieto pārtikai paredzētās kastēs/tvertnēs, kas aizsargā produktu pārvietošanas, uzglabāšanas un tranzīta laikā. Produkta glabāšana un izplatīšana patērētājam notiek atbilstoši stingriem higiēnas noteikumiem, nodrošinot 0–2 °C temperatūru

Neatkarīgi inspektori stingri seko gan parastā veidā, gan bioloģiski ražoto “Scottish farmed salmon” lašu kvalitātei. Saimniecībās un saiņošanas vietās bieži tiek veiktas detalizētas izlases veida pārbaudes un revīzijas.

3.6. Īpaši noteikumi, kas attiecas uz sagriešanu, sarīvēšanu, iesaiņošanu utt.

—

3.7. Īpaši noteikumi par marķēšanu

Visiem “Scottish Farmed Salmon” produktiem, pusfabrikātiem un ēdieniem, tostarp lietošanai gataviem ēdieniem, laša uzpūtenim un laša pastētei, drīkst izmantot šo norādi, marķējumā obligāti minot ražošanas vietu (kopā ar norādi par ražošanas procesu).

Lai nepakļautu diskriminācijai intereses, kas saistītas ar “Scottish Wild Salmon” (Skotijas savvaļas lasi), pieteikuma iesniedzēji paziņo, ka terminu “Scottish Smoked Wild Salmon” (kūpināts Skotijas savvaļas lasis) un/vai citu kombināciju, kas iekļauj terminus “Scottish” (Skotijas) un “salmon” (lasis), turpmākais lietojums saistībā ar savvaļas lasi nekādā veidā netiks skarts, ja vien šie savvaļas laši būs nozvejoti Skotijā un šo terminu lietojums marķējumā nemaldinās patērētājus attiecībā uz aizsargāto ģeogrāfisko norādi.

4. Ģeogrāfiskā apgabala precīza definīcija

Skotijas cietzemes rietumu krasts, Rietumu salas, Orkneju un Šetlendas salas.

5. Saikne ar ģeogrāfisko apgabalu

Norādītā teritorija nodrošina unikālu vidi gan parastā veidā, gan bioloģiski audzētajām zivīm, piešķirot “Scottish farmed salmon” lašiem tiem raksturīgās īpašības.

5.1. Ģeogrāfiskā apgabala specifika

Tīrie piekrastes ūdeņi un aizsargātie ezeri nodrošina ideālus apstākļus lašu audzēšanai. Šo vidi raksturo strauja ūdens plūsma piejūras ezeros un līčos, kas savukārt rada stipras straumes un lielu ūdens apmaiņu. Minimālās ūdens temperatūras svārstības, ko novēro gada laikā, rada zivīm stabilu vidi.

Skotu biologi jau 150 gadus strādā pie savvaļas lašu ceļu uzlabošanas. Pirmie mēģinājumi veikt lašu ikru inkubāciju, panākot to izšķilšanos, tika veikti 1838. gadā. 1890. gadā Skotijā darbojās 18 zivju inkubatori. Laikā līdz 20. gadsimta sešdesmitajiem gadiem gūtās pieredzes rezultātā zināšanas un audzēšanas prasme vēl vairāk attīstījās, kas ļāva uzsākt Skotijas lašu audzēšanu, 1969. gadā Loh Ailortā Invernesšīrā izveidojot pirmo specializēto lašaudzētavu.

20. gadsimta septiņdesmito gadu beigās un astoņdesmito gadu sākumā, palielinoties pieredzei un kļūstot pieejamiem lielākiem finanšu resursiem, paplašināšanās kļuva straujāka, un audzēšanā iesaistījās vairāki uzņēmumi. Tā rezultātā izaudzēto zivju daudzums tonnās palielinājās. Ja 1980. gadā saražoja tikai 600 tonnas zivju, 1990. gadā saražotais daudzums sasniedza 32 500 t un 1998. gadā kopumā saražoja 115 000 t zivju. Strauji augot ražošanai, palielinājās nodarbināto skaits Skotijas augstienēs un salās. Tagad Skotijas saimniecībās audzēto lašu ražošanā ir tieši nodarbināti 4 000 cilvēku.

Skaidrie piekrastes ūdeņi un aizsargātie ezeri ir devuši mājvietu un barotni visiem Skotijā audzētajiem lašiem, un prasmīgas audzēšanas rezultātā tiek nodrošināts, ka katrs lasis sasniedz visaugstvērtīgāko līmeni.

5.2. Produkta specifiskums

“Scottish Farmed Salmon” lašiem ir vienveidīga forma ar raksturīgiem stingras tekstūras mīkstajiem audiem. Zivij ir nemainīga garša un smarža bez liekiem tauku nosēdumiem.

Nozares panākumus lielā mērā ir noteikusi spēja sekmīgi nostiprināties tirgū, apmierinot mainīgās tirgotāju un patērētāju izvirzītās prasības. To jo īpaši veicinājis uzsvars uz augsto kvalitāti. Kvalitāte tik tiešām ir palikusi par visu “Scottish Farmed Salmon” lašu ražotāju devīzi, un, kā liecina Label Rouge, kuru ir tiesības izmantot “Scottish Farmed Salmon” lašu marķējumā, nav bijis pamata to apšaubīt.

5.3. Cēloņsakarība starp ģeogrāfisko apgabalu un produkta kvalitāti vai īpašībām (ACVN gadījumā) vai produkta specifiku, reputāciju vai citām īpašībām (AĢIN gadījumā)

Norādītais apgabals nodrošina unikālu vidi, kas piešķir “Scottish farmed salmon” lašiem tiem raksturīgās īpašības, proti:

— strauja ūdens plūsma piejūras ezeros un līčos rada spēcīgas straumes, nodrošinot zivju pastāvīgu peldēšanu; tas, savukārt, rada izteikti stingras konsistences mīkstos audus un neļauj nogulsnēties liekiem taukiem;

— ievērojama ūdens apmaiņa nodrošina labu apgādi ar skābekli, kas paātrina lašu vielmaiņu un labvēlīgi ietekmē zivju lielumu un svaru;

— augstas kvalitātes Ziemeļatlantijas okeāna ūdens ļauj lašiem augt vienmērīgi un gūt regulāru formu;

— neievērojamās gada svārstības ūdens temperatūrā ļauj audzēt zivis stabilā vidē, kas savukārt piešķir tām nemainīgu konsistenci un garšu, bez nepatīkamas piegaršas.

“Scottish farmed salmon” lašus ir ļoti iecienījuši vadošie pavāri, kulinārijas grāmatu autori un gardēži visā pasaulē. “Scottish farmed salmon” lašu augsto reputāciju, ko rada kvalitāte, nemainīgums, kā arī garša un smarža, apstiprina patērētāju aptauju rezultāti.

Atsauce uz specifikācijas publikāciju

(Regulas (EK) Nr. 510/2006 5. panta 7. punkts)

http://www.defra.gov.uk/foodrin/foodname/pfn/products/documents/scottish-salmon-pgi.pdf

(1) OV L 93, 31.3.2006., 12. lpp.

(2) OV L 189, 20.7.2007., 1. lpp.